รัฐบาลไทย-ข่าวทำเนียบรัฐบาล-นายกรัฐมนตรี ย้ำทุกคนร่วมมือร่วมใจประหยัดน้ำ ใช้น้ำให้เกิดประโยชน์สูงสุด เพื่อผ่านพ้นวิกฤตภัยแล้งนี้ไปด้วยกัน แนะต่อยอดผลิตภัณฑ์ชุมชน เพื่อการสร้างอาชีพ สร้างรายได้ให้กับประชาชน
วันอังคารที่ 7 มกราคม 2563
นายกรัฐมนตรี ย้ําทุกคนร่วมมือร่วมใจประหยัดน้ํา ใช้น้ําให้เกิดประโยชน์สูงสุด เพื่อผ่านพ้นวิกฤตภัยแล้งนี้ไปด้วยกัน แนะต่อยอดผลิตภัณฑ์ชุมชน เพื่อการสร้างอาชีพ สร้างรายได้ให้กับประชาชน
นายกรัฐมนตรี ย้ําทุกคนร่วมมือร่วมใจประหยัดน้ํา ใช้น้ําให้เกิดประโยชน์สูงสุด เพื่อผ่านพ้นวิกฤตภัยแล้งนี้ไปด้วยกัน แนะต่อยอดผลิตภัณฑ์ชุมชน เพื่อการสร้างอาชีพ สร้างรายได้ให้กับประชาชน
วันนี้ (7 มกราคม 2563) เวลา 09.00 น. ก่อนการประชุมคณะรัฐมนตรี ณ บริเวณด้านหน้าตึกบัญชาการ 1 ทําเนียบรัฐบาล พลเอกประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม เยี่ยมชม 5 นิทรรศการรณรงค์และประชาสัมพันธ์ของหน่วยงานต่าง ๆ ได้แก่ 1) กิจกรรมรณรงค์ประหยัดน้ําในช่วงวิกฤติภัยแล้ง 2) กิจกรรมการดําเนินโครงการเพิ่มประสิทธิภาพการให้บริการด้านแรงงานในจังหวัดชายแดนภาคใต้ 3) นิทรรศการวิสาหกิจดิจิทัลเริ่มต้น (Digital Startup) ด้านเทคโนโลยีเพื่อการเกษตร (AgTech) 4) ประชาสัมพันธ์งานมะขามหวาน นครบาลเพชรบูรณ์ ประจําปี พ.ศ. 2563 และ 5) กิจกรรมเนื่องในโอกาสวันครู ประจําปี พ.ศ. 2563 โดยมีรายละเอียดดังนี้
พลเอก อนุพงษ์ เผ่าจินดา รัฐมนตรีว่าการกระทรวงมหาดไทย พร้อมด้วยนายนิพนธ์ บุญญามณี รัฐมนตรีช่วยว่าการกระทรวงมหาดไทย นําคณะผู้บริหารประชาสัมพันธ์กิจกรรมรณรงค์ประหยัดน้ําในช่วงวิกฤตภัยแล้ง เพื่อสร้างการรับรู้และตระหนักถึงความสําคัญของทรัพยากรน้ําที่มีอยู่อย่างจํากัด สร้างความเข้าใจเกี่ยวกับวิธีการประหยัดน้ํา การใช้น้ําอย่างรู้คุณค่า การดูแลอุปกรณ์การใช้น้ําไม่ให้รั่วไหล เพื่อช่วยลดน้ําที่ต้องสูญเสียไปโดยเปล่าประโยชน์ โดยกิจกรรมจะจัดขึ้นในช่วง เดือนมกราคม – มีนาคม 2563
พร้อมกันนี้ ม.ร.ว.จัตุมงคล โสณกุล รัฐมนตรีว่าการกระทรวงแรงงาน นําคณะประชาสัมพันธ์การดําเนินโครงการเพิ่มประสิทธิภาพการให้บริการด้านแรงงานในจังหวัดชายแดนภาคใต้ เพื่อตอบสนองนโยบายของรัฐบาลที่ต้องการลดปัญหาความเหลื่อมล้ําของประชาชน ส่งเสริมทักษะอาชีพ สร้างรายได้เพิ่มขึ้น สามารถดํารงชีพได้อย่างมั่นคงและยั่งยืน โดยกลุ่มเป้าหมายจะเป็นประชาชนวัยแรงงาน แรงงานนอกระบบหรือแรงงานอิสระ แรงงานคนพิการ และแรงงานผู้สูงอายุ
จากนั้น นายพุทธิพงษ์ ปุณณกันต์ รัฐมนตรีว่าการกระทรวงดิจิทัลเพื่อเศรษฐกิจและสังคม นําคณะผู้บริหารเข้าพบเพื่อนําเสนอผลงานผู้ประกอบการวิสาหกิจดิจิทัลเริ่มต้น (Digital Startup) ด้านเทคโนโลยีเพื่อการเกษตร (Agtech) นําเสนอการนําเทคโนโลยีดิจิทัลมาประยุกต์ใช้เพื่อช่วยเหลือเกษตรกรไทย มุ่งเน้นลดต้นทุนการผลิตควบคู่การเพิ่มผลผลิต สร้างรายได้ให้สูงขึ้น ภายในงานมีการจัดแสดงประกอบด้วย 4 โซลูชั่น ดังนี้ 1) โดรนด้านการเกษตร ระบบปลูกข้าวความแม่นยําสูงด้วยโดรนและนวัตกรรมการเกษตร 2) ระบบการจัดการน้ําเพื่อการเกษตร ด้วยเทคโนโลยีอัจฉริยะ (IoT) 3) แพลตฟอร์มประมวลผลข้อมูลเชิงเกษตร และ 4) แพลตฟอร์มประมวลราคาผลผลิตทางการเกษตรสําหรับผู้ซื้อผู้ขาย
นายสืบศักดิ์ เอี่ยมวิจารย์ ผู้ว่าราชการจังหวัดเพชรบูรณ์ นําคณะประชาสัมพันธ์งานมะขามหวาน นครบาลจังหวัดเพชรบูรณ์ เพื่อส่งเสริมมะขามหวานสายพันธุ์ต่างๆ ซึ่งเป็นพืชเศรษฐกิจของจังหวัดเพชรบูรณ์ ให้เป็นที่รู้จักอย่างกว้างขวาง ทั้งชาวไทยและชาวต่างประเทศ ขยายการจําหน่าย กระตุ้นให้เกิดการปลูก การพัฒนาและการแปรรูปผลิตภัณฑ์จากมะขามชนิดต่างๆ ที่เป็นเอกลักษณ์ของจังหวัดเพชรบูรณ์ ให้มีมาตรฐานออกสู่ตลาดโลก ทั้งนี้ งานมะขามหวาน นครบาลเพชรบูรณ์ ประจําปี 2563 จะจัดขึ้นระหว่างวันที่ 24 มกราคม ถึงวันที่ 1 กุมภาพันธ์ 2563 ณ บริเวณหน้าศาลากลางจังหวัดเพชรบูรณ์
ภายในงาน นายณัฏฐพล ทีปสุวรรณ รัฐมนตรีว่าการกระทรวงศึกษาธิการ และ คุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ นําคณะผู้บริหารมอบดอกกล้วยไม้และประชาสัมพันธ์งานวันครู ครั้งที่ 64 ประจําปี 2563 ภายใต้การจัดงานว่า “โลกก้าวไกล ครูไทยก้าวทัน สร้างสรรค์คุณภาพเด็กไทย” เพื่อยกย่องเชิดชูเกียรติผู้ประกอบวิชาชีพทางการศึกษาที่ประกอบคุณงามความดี หรือทําคุณประโยชน์ต่อวงการศึกษา และเป็นแบบอย่างให้เยาวชนรุ่นหลังได้ยึดถือปฏิบัติตาม
โอกาสนี้ นายกรัฐมนตรี ได้ย้ําให้ประชาชนร่วมมือร่วมใจกันประหยัดน้ํา ใช้ทรัพยากรน้ําให้เกิดประโยชน์อย่างสูงสุด เพื่อผ่านพ้นวิกฤตภัยแล้งนี้ไปด้วยกัน พร้อมแนะถึงการพัฒนานวัตกรรมในด้านต่างๆ ทั้งในด้านรูปแบบ ด้านวัตถุดิบ ต้องคํานึงถึงคุณภาพและปริมาณที่เหมาะสมต่อความต้องการของตลาด รวมถึงการพัฒนากลุ่มอาชีพและฝีมือแรงงานให้มีศักยภาพเพิ่มมากขึ้น เพื่อเป็นการสร้างอาชีพ สร้างรายได้ที่มั่นคงต่อไปในอนาคต นายกรัฐมนตรียังฝากถึงพ่อ แม่ ผู้ปกครอง ครู ช่วยพัฒนาสร้างเสริมศักยภาพของเด็กและเยาวชนทั้งการศึกษาในระบบ การศึกษานอกระบบ และการใช้ชีวิตทางสังคมเพื่อการมีคุณภาพชีวิตที่ดี และฝากไปยังประชาชนขอให้ทุกคนต้องรู้รัก สามัคคีกัน เพื่อสร้างความสุข และความสงบในประเทศ
.................................
กลุ่มประชาสัมพันธ์และเผยแพร่ สํานักโฆษก